I-FC Platinum Lokhe Ikhokhela Engalaneni Yemiklomelo EyePSL 
Iqembu lenguqu leli yilo lodwa eselinqobe kuyo yonke imidlalo emithathu esidlalwe lonyaka esigabeni sePSL okulenze lahlala phezu kwengalane lilemiklomelo eyithoba munwe munye.
BULAWAYO — Iqembu lomdlalo wenguqu ele FC Platinum yilo elihlezi phezu kwengalane yemiklomelo ngemva kwemidlalo yeviki lesithathu esigabeni se Castle Lager Premier Soccer League. Iqembu le FC Platinum yilo lodwa eselinqobe kuyo yonke imidlalo emithathu esidlalwe lonyaka kusigaba se Castle Premier Soccer League okutsho ukuba yilo elihlezi phezu kwengalane lilemiklomelo eyithoba munwe munye. NgoMgqibelo iqembu le FC Platinum linqobe ele Chapungu nge 1 ka nya kodwa limpumela itshiye abeqembu le Chapungu belensolo ngoba iqembu le FC Platinum lihlohle umbekwa umdlalo ususiya komlindi uyacina. Ngemva kweqembu le FC Platinum kulamaqembu amathathu alemiklomelo eyisikhombisa njalo lawa ngabalisa ele Caps United, ele Chicken Inn kanye lele Triangle. Iqembu le Highlanders lihlezi kundawo yesihlanu lilemiklomelo eyisithupha ngemva kwalo kuleqembu le How Mine elilemiklomelo emihlanu. Iqembu le Highlanders litshaye ele Tsholotsho nge 2 ka 1 njalo umgadli osakhulayo oweqembu le Bosso uPrince Dube, onguye ohlohle igoli lesibili uthi ukuhlohla kumsuse umthwalo omkhulu emahlombe akhe. " Kundawo yesikhombisa kuleqembu le Ngezi Platinum lona elilingene ngemiklomelo lele ZPC Kariba lele Dynamos. Iqembu le Harare City lihlezi kundawo yetshumi lilemiklomelo emithathu okulinani elilingana lelilamaqembu abalisa ele Tsholotsho, ele Chapungu lele Hwange. Kundawo yetshumi lane kuleqembu le Bulawayo City elilemiklomelo emibili kuthi ngaphansi kwalo kuleqembu le Border Strikers kanye lele Mutare City angakabi ngitsho lowodwa umklomelo. ………………… Sikhangele umdlalo we rugby. Iqembu lamajaha aleminyaka engaphansi kwamatshumi amabili elimela ilizwe emdlalweni werugby liqhuba nzima kumncintiswano we wezizwe zomhlaba owe World Rugby Under – 20 Trophy oqhutshelwa esigodlweni iHarare kulezinsuku. Abafana beZimbabwe banqotshwe nge 50 ka 22 liqembu le Uruguay emdlalweni wabo wesibili kulumncintiswano ngoMgqibelo ikanti emdlalweni wabo wakuqala banqotshwe 54 ka 24 liqembu leSamoa. Iqembu le Zimbabwe likusibaya sika Pool A njalo lizadlala leqembu le Fiji emdlalweni walo wezibaya owokucina ngoLwesithathu.